Wladimir-oblast (Russies: Влади́мирская о́бласть, Wladimirskaja oblast) is ’n deelgebied van Rusland. Dit lê in die Sentrale Federale Distrik en die hoofstad is Wladimir, sowat 190 km oos van Moskou. Volgens die Russiese sensus van 2010 is die inwonertal 1 443 693. Unesco se lys Wêrelderfenisgebiede sluit die 12de-eeuse katedrale van Wladimir, Soezdal, Bogoljoebowo en Kideksja in. Die gebied van die hedendaagse oblast word sedert antieke tye bewoon. Die oudste bewyse van menslike bewoners dateer uit die Laat Paleolitikum. ’n Nedersetting van Homo sapiens uit omstreeks 25000 v.C. is in die omgewing van Soengir ontdek. Verskillende volke het die streek deur die eeue bewoon, onder andere Slawiërs, Tatare, Fins-Oegriërs en Balte. Die Slawiese kolonisasie van die omgewing van Moerom en Soezdal het in die 10de eeu begin. Die hedendaagse Wladimir-oblast het in die 11de eeu deel van die Prinsdom Rostof-Soezdal geword en in die 12de eeu deel van die prinsdom Wladimir-Soezdal. In die middel 12de eeu, tydens die bewind van Joeri Dolgoroeki en Andrei Bogoljoebski, het Wladimir vinnig ontwikkel. Nuwe nedersettings het ontwikkel, onder meer Kideksja en Bogoljoebowo, waarvan historiese monumente steeds te sien is.